ครม.ตีมือ‘ชุมพล’ฉกเงินไปโรดโชว์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ครม.ตีมือ “ชุมพล” ที่ขอฉกเงินจากการปรับระบบค่าเงิน 102 ล้านบาท ไปกระตุ้นการท่องเที่ยว
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติอนุมัติให้ธนาคารแห่งประเทศไทย (ธปท.) นำส่งเงินผลกำไรที่ได้จากธนาคารพาณิชย์ เนื่องจากการปรับระบบอัตราแลกเปลี่ยนเงินตรา 102 ล้านบาท เข้าเป็นรายได้แผ่นดินตามที่กระทรวงการคลังเสนอ
ขณะที่นายชุมพล ศิลปอาชา รมว.ท่องเที่ยวและกีฬา ได้ขอให้ ครม. มีมติอนุมัติให้นำเงินกำไรจำนวนดังกล่าว มาใช้สนับสนุนกิจกรรมในด้านการส่งเสริมกระตุ้นการท่องเที่ยวโดยเฉพาะในตลาดต่างประเทศ เพื่อสร้างความเชื่อมั่นแก่นักท่องเที่ยวต่างชาติ เนื่องจากเห็นว่าปัจจุบันกิจกรรมด้านการท่องเที่ยวได้รับผลกระทบจากเหตุการณ์ความไม่สงบทางการเมืองอย่างมาก และนักท่องเที่ยวยังขาดความเชื่อมั่นอยู่ แต่ ครม.ไม่อนุมัติ
รายงานข่าวกล่าวว่า ผู้แทนกระทรวงการคลัง สำนักงบประมาณ และสำนักงานคณะกรรมการพัฒนา การเศรษฐกิจและสังคมแห่งชาติ (สศช.) ต่างคัดค้านโดยให้ความเห็นตรงกันว่า ผลกำไรที่เกิดขึ้นดังกล่าวมีวัตถุประสงค์เพื่อใช้ในกิจกรรมที่จะส่งเสริมการหารายได้ที่เป็นเงินตราต่างประเทศให้แก่ประเทศ แต่ขณะนี้รัฐบาลได้มีมาตรการให้ความช่วยเหลือผู้ประกอบการในภาคธุรกิจต่างๆ ที่ได้รับผลกระทบจากวิกฤตเศรษฐกิจและปัญหาภายในประเทศ โดยอาศัยกลไกสถาบันการเงินเฉพาะกิจของรัฐและรัฐบาลสนับสนุนอีกบางส่วน จึงเห็นว่าไม่มีความจำเป็นต้องใช้เงินผลกำไรดังกล่าว ไปสนับสนุนการท่องเที่ยวอีก
ก่อนหน้านี้ ครม.เคยมีมติอนุมัติให้นำเงินกำไรที่ได้จากระบบการผูกค่าเงินบาทให้กับตะกร้าเงินไปใช้ในการจัดตั้งสถาบันประกันสินเชื่อเพื่อการส่งออก และสนับสนุนกิจกรรมในด้านการส่งเสริมการท่องเที่ยวและกิจกรรมอื่นๆ ที่จะช่วยหารายได้เงินตราต่างประเทศให้แก่ประเทศ โดยได้มอบให้ไปแล้ว 3 ครั้ง รวม 62.5 ล้านบาท